Tom Behnke (KF), 2012-05-03:
Tak for det.
Flere ordførere har mere detaljeret været inde på, hvad det er for elementer, der indgår i lovforslaget, så jeg skal ikke gentage det alt sammen, men måske prøve at fokusere lidt mere på det, der betyder noget for os Konservative, og det, vi har lagt meget vægt på under de forhandlinger, der har været.
Det var jo noget, som vi for år tilbage kæmpede rigtig meget for, og dengang lykkedes det til sidst Folketinget at blive enige om, at udgangspunktet skulle være fælles forældremyndighed.
I gamle dage var det sådan, at hvis den ene af forældrene ønskede den fælles forældremyndighed ophævet, skulle den ophæves, og så skulle myndighederne finde ud af, hvem der så skulle have forældremyndigheden alene.
Så det har for os været utrolig vigtig at holde fast i fælles forældremyndighed hele vejen igennem den her revidering af lovgivningen, og det, der stadig væk står tilbage, er, at fælles forældremyndighed er udgangspunktet.
Der kan så være nogle omstændigheder, der gør, at det ikke kan lade sig gøre, og det er jo fair nok.
Så må man finde ud af at finde en anden løsning.
Grunden til, at den fælles forældremyndighed er så vigtig, er, at barnet har ret til begge forældre, og det er det vi skal holde fast i.
Denne lovgivning er lavet af hensyn til børnene og ikke af hensyn til forældrene.
Det handler om barnets ret til begge forældre, og det er vigtigt, at barnet har det godt.
Men må altså se på, hvad der er det rigtige og det bedste for barnet.
Lovforslaget, vi står med, præciserer en hel del af det her, og det støtter vi fuldt ud.
Vi ser frem til og håber på, at vi også kan få lov at blive inddraget, når man nu fra ministeriets side skal i gang med at skrive bekendtgørelser, vejledninger osv
Det er jo præcis der, vi når ned i de detaljer, hvor det er vigtigt at holde fast i den ånd, der nu ligger i det, vi politisk bestemmer i Folketinget, således at vi som politikere ikke kun laver en lov, men også – i det omfang, det kan lade sig gøre – bliver inddraget, når der skal skrives bekendtgørelser og vejledninger.
På den måde kan vi holde den røde tråd, som er skabt med det her lovforslag, nemlig at der som udgangspunkt er fælles forældremyndighed.
Vi ser også frem til fortsatte drøftelser vedrørende de særligt konfliktfyldte sager, altså et særligt spor til dem, så man får bedre hånd om det og får en hurtigere og bedre sagsbehandling i de særligt konfliktfyldte sager.
Der er set med mine øjne ingen tvivl om, at nogle af de konflikter, der opstår, jo typisk opstår, fordi sagsbehandlingstiderne er utrolig lange.
Det er så den anden del, som vi også ser frem til at blive inddraget i, nemlig at finde ud af, hvordan vi kan få de her sagsbehandlingstider bragt ned.
Jeg tror, det er helt afgørende vigtigt, at vi specielt i de konfliktfyldte sager får nogle hurtige afgørelser, og så kan alle involverede komme videre ud fra den beslutning, der er blevet truffet.
Vi vil fortsat være opmærksomme på, at ligestilling selvfølgelig er noget, der skal gælde, når vi taler om dette område.
Det vil vi være meget opmærksomme på.
Det er min opfattelse, at det i en lang række sager er tvivlsomt – meget tvivlsomt – at der er tale om ligestilling på det her område.
Men det vil vi være opmærksomme på, det vil vi følge, og vi vil fra Konservatives side gøre, hvad vi kan, for at holde at holde både ministeren og myndighederne fast på, at en ting er fælles forældremyndighed, noget andet er ligestilling, og ligestilling skal selvfølgelig også gælde i den her lovgivning.
Vi vil påse, at man lever op til det fremadrettet.